“อมร” สยบข่าวไฟไหม้ “เรือไฟฟ้าไมน์” ไม่เกี่ยวแบตเตอรี่
รองประธานเจ้าหน้าที่บริหาร EA แจงเหตุเพลิงไหมเรือไฟฟ้า “MINE SMART FERRY”  ทั้ง 3 ลำ ไม่เกี่ยวข้องกับแบตเตอรี่ เนื่องจากต้นเพลิงอยู่บริเวณหัวเรือ
สยบข่าวไฟไหม้ “เรือไฟฟ้าไมน์” “อมร” แจงไม่เกี่ยว “แบตเตอรี่” ต้นเพลิงอยู่หัวเรือ
21 ก.พ. 2566

ผู้สื่อข่าวรายงานว่า จากกรณีที่เกิดเพลิงไหม้เรือไฟฟ้า “MINE SMART FERRY” ซึ่งจอดอยู่บริเวณท่าเทียบเรือริมแม่น้ำเจ้าพระยา ใกล้เคียงกับวัดท้องคุ้ง ถนนปู่เจ้าสมิงพราย อำเภอพระประแดง จังหวัดสมุทรปราการ โดยมีเรือทั้ง 3 ลำได้รับความเสียหายนั้น
ล่าสุด นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยกับทีมข่าว “ข่าวหุ้นธุรกิจออนไลน์” ว่า เรือที่เกิดเหตุเพลิงไหม้ทั้ง 3 ลำเป็นของ EA ต้นเพลิงอยู่บริเวณหัวเรือ ซึ่งไม่เกี่ยวข้องกับแบตเตอรี่ตามที่หลายฝ่ายตั้งข้อสังเกต เนื่องจากจุดที่ติดตั้งแบตเตอรี่อยู่บริเวณใต้ท้องเรือ โดยเรือทั้ง 3 ลำอยู่ระหว่างการประกอบและติดตั้งอุปกรณ์  โดยสาเหตุทั้งหมดทาง EA จะออกแถลงการณ์อย่างเป็นทางการอีกครั้ง
สำหรับเรือไฟฟ้า MINE SMART FERRY(ไมน์ สมาร์ท เฟอร์รี่) เป็นโครงการที่ EA ตั้งงบประมาณไว้ 1,000 ล้านบาท ผลิตเรือโดยสารเพื่อให้บริการทั้งหมด 27 ลำ เฉลี่ยลำละเกือบ 40 ล้านบาท ซึ่งเป็นเรือไฟฟ้าที่กลุ่ม EA ออกแบบและสร้างขึ้น เพื่อส่งเสริมการเดินทางขนส่งมวลชนทางน้ำ โดยการนำเทคโนโลยีแบตเตอรี่ลิเที่ยมไอออนที่ผลิตในกลุ่มของ EA มาพัฒนาใช้กับยานยนต์ไฟฟ้า ด้วยความจุถึง 800 กิโลวัตต์ชั่วโมง สามารถอัดประจุไฟฟ้าจากสถานีชาร์จ EA Anywhere เทคโนโลยีของกลุ่ม EA ได้ด้วยเวลาเพียง 20 นาที สามารถประหยัดน้ำมันดีเซลได้ถึง 4,730,000 ลิตรต่อปี ช่วยลดการปล่อยก๊าซเรือนกระจกลงได้ถึง 12,771 ตันคาร์บอนไดออกไซด์เทียบเท่าต่อปี
เบื้องต้น เปิดให้บริการ 3 สาย ได้แก่ City Line : สายสีเขียว ให้บริการผู้โดยสารตั้งแต่ ท่าเรือสาทร – ท่าเรือพระปิ่นเกล้า (รวม 9 ท่าเรือ) ระยะเวลาการเดินทางเพียง 30 นาที ตลอดสาย (ระยะทาง 7 กม.), Metro Line : สายสีน้ำเงิน ให้บริการผู้โดยสารตั้งแต่ ท่าเรือพระราม 7 – ท่าเรือวัดวรจรรยาวาส (รวม 14 ท่าเรือ) ระยะเวลาการเดินทางเพียง 55 นาที ตลอดสาย (ระยะทาง 14 กม.) และ Urban Line : สายสีม่วง ให้บริการผู้โดยสารตั้งแต่ ท่าเรือพระนั่งเกล้า – ท่าเรือสาทร (รวม 15 ท่าเรือ)